Il-bieraħ t'lura ppubblikajt artilku ta' Dr. Hermann Farrugia fejn ikkritika l-preżenza ta' Mark Camilleri fuq Net TV. Jekk il-Partit Nazzjonalista jaħseb li b'Mark Camilleri ser jerbaħ l-elezzjoni qed jgħarralu. Aktar ser ibiegħed il-vot Nazzjonalista, b'mod partikolari l-vot Kattoliku, minnu. Nifhem li llum il-Partit Nazzjonalista qed jiġi jaqa' jqum minn dan il-vot u qed jaħseb li s-salvazzjoni tinsab f'illi jsir partit liberali. Biss kif qal tajjeb Dr. Hermann Farrugia, il-Partit Nazzjonalista ma jistax jitħalla jintuża minn xi ħadd biex iwassal l- grudges personali tiegħu lejn il-prim ministru minn fuq dahar il-Partit Nazzjonalista. Infakkar li kien il-Partit Nazzjonalista li appunta lil Robert Abela bħala avukat tal-MEPA meta kien għadu fil-gvern. Kien żmien meta ħafna Nazzjonalisti, inkluż jien, kienu qed jaraw il-permessi tagħhom jiġu vilment miċħuda u mbagħad permessi ta' ġirien li huma Laburisti u li talbu l-istess ħaġa fl-istess triq, kienu qed jiġu aċċettati u milqugħa. Hawn qed nitkellmu fuq permessi fl-istess triq. Imbagħad kont tmur fuq l-appell tal-MEPA, u ssib l-avukat DeGaetano jiddefendi dan il-ħmieġ. Kont titla' l-qorti u ssib lill-imħallef Mark Chetcuti jaqbeż għall-MEPA kontra din l-inġustizzja li kienet qed issir. U llum dan sar Prim Imħallef bi qbil miż-żewġ naħat! U l-uffiċju tal-avukati li kien jiddefendu dan il-ħmieġ kollu kontra n-Nazzjonalisti kien dak ta' Robert Abela. Għiduli intom, dawk in-Nazzlonalisti imweġġa b'dan l-affarijiet u ċ-ċittadini normali li spiċċaw vittma ta' dan kollu x'ser jagħmlu? Ser jgħidulu grazzi lill-PN talli ġab lil Mark Camilleri jitkellem kontra Robert Abela? Taħsbu li dawn in-nies insew? Taf x'ser jgħidu dawn in-Nazzjonalisti mweġġa'? Kemm għamilna sew li ma bqajniex nivvutaw lill-Partit Nazzjonalista. Dawn il-weġgħat ser iġorruhom magħhom sal-qabar. Għall-inqas Joseph Muscat illibera u ta' permessi lil kulħadd u mhux kif kien qed jiġri qabel, il-permessi kienu jingħataw skont l-wiċċuh lil min taf! Illum hemm Robert Abela prim ministru u bħal Gonzi qed jimxi fil-Planning Authority. Fuq dan il-Partit Nazzjonalista għandu jaħdem. Nifhem li l-istorja ta' 17,000 euro fix-xahar darset ħafna Laburisti imma mhux ser twassal biex taqleb il-vot. Ejja ngħiduha kif inhi. Hemm spin politiku wkoll. Wieħed irid jgħid li l-Prim Ministru, meta kien jaħdem mal-MEPA, fi żmien il-PN u anki wara, mhux salarju għalih kien qed jieħu imma għall-uffiċju fejn kien hemm ħames avukati assenjati għal xogħol mal-MEPA, qorti u appelli u t-tribunali kollha, barra il-legal support li kien jagħti. Il-mistoqsija u l-investigazzjoni li għandha ssir hawn hija kemm minn dawn il-flus marru għand l-avukati l-oħra bħala ħlas u kemm baqa' għalih. Wieħed irid jiftakar li Robert Abela daħal fil-MEPA minħabba missieru George. Wara l-1998, missieru tbiegħed mill-Lejber. Min-naħa tiegħu, il-PN ukoll xtaq li George Abela jkompli jitbiegħed mill-Partit Laburista. B'hekk fl-2001, biex ibegħduh aktar mill-Labour, għax kienu imwerwrin li jieħu over Labour u jagħtikom kedda għażlu li jiġbruh magħhom. Imbagħad George Abela kien ta' support kbir lil Partit Nazzjonalista fir-rebħa tar-referendum biex Malta tidħol fl-Unjoni Ewropea. Ħafna Laburisti għadhom imdarsin sal-lum minn din l-istorja. Infakkar li kien hemm ditti oħra bħal dik tal-Prim Ministru li kienu qed jieħdu dawn il-flus f'konsulenzi. Fost dawn id-ditti li gawdew minn dawn it-tip ta' konsulenzi kien hemm anki d-ditta ta' Hyzler, biex ma nsemmix oħrajn. Fuq kollox, kien Lawrence Gonzi li kontra l-pariri ta' ħafna fil-Partit Nazzjonalista għażel lil George Abela biex isir president tar-Repubblika minflok lil Lewis Galea. Ħafna jafu li hemm ħbiberija bejn George Abela u Lawrence Gonzi. Dawk li kienu l-universita', jafu li Lawrence Gonzi u George Abela kienu kors flimkien. Biss ftit jafu li hemm ħbiberija, moħbija bejn George Abela u Austin Gatt. Hemm min jgħid li fiċ-ċirki interni tal-Partit Laburista li George Abela jirreferi għal Austin Gatt bħala ħuh li ma għandux. Ħalli l-fjask li għamel Austin Gatt fuq l-Arriva, biss meta kien ministru tal-ġustizzja, Gatt beda ċaqlaq l-affarijiet fil-qrati. Hemm min iqiesu l-aqwa ministru li qatt kien hemm fuq il-ġustizzja mill-independenza 'l hawn.